Herbie en Spence was 'n Suid-Afrikaanse musiekgroep wat uit die twee broers, Herbie en Spence van Zyl bestaan het. Hulle het in die jare sewentig bekendheid verwerf met treffers soos Heidi, Ella, Die Wilgerboom daar by ou Potchefstroom en Marina, Marina, Marina. Hulle grootste treffer, Heidi was 'n Afrikaanse weergawe van die temaliejie van die gewilde TV-reeks wat ook op SAUK uitgesaai is. Herbie en Spence is uit 'n musikale gesin van veertien kinders gebore. Hulle begin hulle sangloopbaan in 1969 toe hulle aan 'n talentkompetisie vir LM-radio in Pretoria deelneem. 'n Platekontrak met RPM-platemaatskappy het kort daarna gevolg. Hulle treffer, Die Wilgerboom het in 1972 'n roemryke loopbaan in die Afrikaanse musiek ingelei. In 1978 is hulle, na 'n landswye meningspeiling, as die gewildste sanggroep in SA aangewys. Spence is op 5 Februarie 2002 op vyftigjarige ouderdom na 'n epileptiese aanval in die Helen Joseph-hospitaal in Johannesburg oorlede.